Universis presentes litteras inspecturis , ego , Johannes de Latiniaco , aurifaber , burgensis Parisiensis , salutem in Domino . Noverit universitas vestra quod , cum soror Amicia , abbatissa de Porreis , de voluntate et assensu sui conventus , pietatis intuitu , omni symonia cessante et alia pravitate , Mariam et Agnetem , filias meas minores annis , in moniales in suo monasterio receperit et sorores ; ego , Deum habens pre oculis , considerans quod non sine herede decedit qui monasterium sibi instituit heredem , nolens predictas filias in sua legitima mee hereditatis portione aliquatenus defraudare , disposui de portione eas contingente in modum qui inferius annotatur . Volo etiam et concedo quod quoddam torcular , situm juxta Meudon , quod appellatur torcular comitis vel de Conteignies , et octo arpenta vinearum in una pecia , et sexagenta solidi parisiensium minuti census , et tres droiture et dimidia ad dictum torcular pertinentes , ad eas et ad monasterium predictum , nomine earumdem , pertineant sub hac forma quod , tempore vendemiarum , spolia sive fructus quatuor arpentorum vinee que juxta dictum pressorium seu torcular possideo , ego et heredes mei libere et quiete , sino aliquo usu seu costuma , ad dictum pressorium pressorabimus in futurum ; et etiam si predicte filie ad etatem duodecim armorum pervenerint et ibidem professionem fecerint , statim predictarum rerum dominium et possessio monasterio sit acquisitum . Si vero contigerit aliquam vel etiam ambas decedere , volo quod , pro rata illius que decesserit , incontinenti ea mortua , sue portionis dominium monasterio acquiratur . Si vero ambe infra predictam etatem decesserint , omnes predicte rex predicto monasterio ad possessionem et dominium penitus acquirantur . Si vero , adveniente predicta etate , aliquam earum ad seculum remeare contigerit , nolens ibi professionem emittere , volo et ordino quod , pro rata portionis ipsam contingente , predictarum rerum in eam statim possessio necnon et dominium transferatur . Si vero ambe voluntatem in seculo revertendi habuerint , nullatenus professione emissa , volo et ordino quod predictarum rerum possessio et dominium ad eas pertineat pleno jure . Insuper volo et ordino quod , si contingeret aliquam earumdem ad seculum remeare , professione non emissa , fructus et proventus , pro eo tempore quo in monasterio steterit , ad monasterium pertineant pro rata eam contingente ; et id volo et concedo de ambabus si continger et ambas ad seculum reverti , professione non emissa . Ista autem omnia volo et concedo et supplens defectum etatis earumdem , et promitto bona fide ista predicta observare et non contra facere vel venire aliqua ratione juris vel facti . Et renuncio omni auxilio juris vel facti et privilegio , et maxime juribus qui locuntur de ultimis dispositionibus usque ad supremum vite exitum revocandis . Juravi etiam , tactis sacrosanctis Evangeliis , quod predicta , prout a me sunt disposita , bona fide observabo . Volo etiam et ordino quod ista presens carta , de consensu predicte abbatisse necnon meo , ponatur in disposito apud domum militie Templi Parisiensis , et ibi , adveniente etate predictarum filiarum , videatur quibus , monasterio vel filiabus , prout supradictum est , dominium predictarum rerum et possessio acquiratur . Et si predicte filie ibidem professionem fecerint vel etiam infra predictam etatem , ut supra dictum est , decesserint , presens carta abbatisse tradatur vel monasterii procuratori . Si vero predicte filie , de monasterio , nulla professione facta , ut supra dictum est , exierint , presens carta eisdem tradatur . Si vero , una exeunte , altera remanserit , ei que exierit de sua legitima portione satisfiat , et carta monasterio remanebit ; et , quantum ad portionem illius que ad seculum redierit , nolo quod monasterium aliquid ejus habeat ratione istius instrumenti . Et ut hoc ratum et firmum permaneat , presentem cartam sigilli mei munimine dignum dusi roborandam . Nos vero , frater Jacobus , dictus abbas Cisterciensis , et nos , predicta abbatissa , predictam ordinationem volumus , prout supradictum est , et eidem consensimus bona fide , et promisimus quod contra eam nullatenus veniemus aliqua ratione vel privilegio nostris monasteriis indulto vel etiam indulgendo . Et ut hec rata et firma permaneant , huic presenti carte nos , dictus abbas , et nos , dicta abbatissa , sigillorum nostrorum caracteres duximus apponendas . Datum anno Domini millesimo ducentesimo sexagesimo quinto , die Martis post « Letare Iherusalem » .